b'\n_START_ARTICLE_\nA\xc4\x9fdamin piirikunta\n_START_PARAGRAPH_\nA\xc4\x9fdamin piirikunta (azeriksi A\xc4\x9fdam rayonu, ven. \xd0\x90\xd0\xb3\xd0\xb4\xd0\xb0\xcc\x81\xd0\xbc\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Agdamski raion) on paikallishallintoalue Azerbaid\xc5\xbeanissa. Vuonna 1930 perustetun piirin pinta-ala on 1094 neli\xc3\xb6kilometri\xc3\xa4. Asukkaita on virallisen tilaston mukaan 177\xc2\xa0600 henke\xc3\xa4 (vuonna 2010)._NEWLINE_A\xc4\x9fdamin piiri sijaitsee Azerbaid\xc5\xbean lounaisosassa Vuoristo-Karabahin it\xc3\xa4puolella. Maan virallisen hallinnollisen jaon mukaan se rajoittuu pohjoisessa T\xc9\x99rt\xc9\x99rin ja B\xc9\x99rd\xc9\x99n, id\xc3\xa4ss\xc3\xa4 A\xc4\x9fcab\xc9\x99din, etel\xc3\xa4ss\xc3\xa4 Xocav\xc9\x99ndin sek\xc3\xa4 l\xc3\xa4nness\xc3\xa4 Xocal\xc4\xb1n ja K\xc9\x99lb\xc9\x99c\xc9\x99rin piireihin._NEWLINE_Armenialaiset joukot miehittiv\xc3\xa4t kolme nelj\xc3\xa4sosaa piirin alueesta Vuoristo-Karabahin sodassa vuonna 1993. Kansainv\xc3\xa4lisesti tunnustamattoman Vuoristo-Karabahin tasavallan hallussaan pit\xc3\xa4m\xc3\xa4ll\xc3\xa4 alueella sijaitsee muun muassa piirin virallinen keskus A\xc4\x9fdam. Azerbaid\xc5\xbeanin hallitsemalla alueella on 14 maalaiskuntaa. V\xc3\xa4liaikaisena hallinnollisena keskuksena toimii Quzanl\xc4\xb1n taajama._NEWLINE_Seudun p\xc3\xa4\xc3\xa4elinkeinoja ovat maanviljely ja karjanhoito. Lis\xc3\xa4ksi on pienimuotoista elintarvike- ja jalostusteollisuutta.'